CELEX: 32014D0029(01)
Language: hu
Date: 2014-07-02 00:00:00
Title: 2014/477/EU: Az Európai Központi Bank határozata ( 2014. július 2. ) a 680/2014/EU bizottsági végrehajtási rendelet alapján a felügyelt szervezetek által az illetékes nemzeti hatóságok részére szolgáltatott felügyeleti adatoknak az Európai Központi Bank részére történő rendelkezésre bocsátásról (EKB/2014/29)

19.7.2014   
            
            
               HU
            
            
               Az Európai Unió Hivatalos Lapja
            
            
               L 214/34
            
         AZ EURÓPAI KÖZPONTI BANK HATÁROZATA
   (2014. július 2.)
   a 680/2014/EU bizottsági végrehajtási rendelet alapján a felügyelt szervezetek által az illetékes nemzeti hatóságok részére szolgáltatott felügyeleti adatoknak az Európai Központi Bank részére történő rendelkezésre bocsátásról
   
      (EKB/2014/29)
   
   
      (2014/477/EU)
   
   AZ EURÓPAI KÖZPONTI BANK KORMÁNYZÓTANÁCSA,
   tekintettel az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról szóló, 2013. október 15-i 1024/2013/EU tanácsi rendeletre (1) és különösen annak 6. cikke (2) bekezdésére,
   tekintettel az Egységes Felügyeleti Mechanizmuson belül az Európai Központi Bank és az illetékes nemzeti hatóságok, valamint a kijelölt nemzeti hatóságok közötti együttműködési keretrendszer létrehozásáról (SSM-keretrendelet) szóló, 2014. április 16-i 468/2014/EU európai központi banki rendeletre (EKB/2014/17) (2) és különösen annak 21. cikkére és 140. cikke (4) bekezdésére,
   tekintettel a felügyeleti testület javaslatára,
   mivel:
   
               (1)
            
            
               A hitelintézetekre az 575/2013/EU európai parlamenti és tanácsi rendelettel (3) és a 680/2014/EU bizottsági végrehajtási rendelettel (4) összhangban rendszeres adatszolgáltatási követelmények vonatkoznak.
            
         
               (2)
            
            
               Az 1024/2013/EU rendelet 6. cikke keretében az Európai Központi Bank (EKB) kizárólagos hatáskörrel rendelkezik arra, hogy a prudenciális felügyelet érdekében ellássa az említett rendelet 4. cikkében rögzített feladatokat. Az EKB e feladatok gyakorlása során biztosítani fogja az uniós jog azon rendelkezéseinek való megfelelést, amelyek az adatszolgáltatás tekintetében prudenciális követelményeket állapítanak meg a hitelintézetek számára.
            
         
               (3)
            
            
               Az 1024/2013/EU rendelet 6. cikkének (2) bekezdésével és az SSM-keretrendelet 21. cikkével összhangban mind az EKB-t, mind az illetékes nemzeti hatóságokat információcserére vonatkozó kötelezettség terheli. Az EKB azon jogának sérelme nélkül, amely szerint közvetlenül megkaphatja a hitelintézetek által közölt adatokat vagy azokhoz folyamatosan közvetlenül hozzáférhet, az illetékes nemzeti hatóságok kifejezetten az EKB rendelkezésére fognak bocsátani minden olyan adatot, amely az 1024/2013/EU rendelet által az EKB-ra rótt feladatok elvégzéséhez szükséges.
            
         
               (4)
            
            
               Az SSM-keretrendelet 140. cikkének (3) bekezdésével összhangban a felügyelt szervezetek kötelesek az érintett illetékes nemzeti hatóságukkal közölni az irányadó uniós jogszabályoknak megfelelően rendszeresen szolgáltatandó adatokat. Kifejezett eltérő rendelkezés hiányában a felügyelt szervezetek által szolgáltatott adatokat az illetékes nemzeti hatóságok felé kell teljesíteni. Ezek a hatóságok elvégzik a kezdeti adatellenőrzéseket, és a felügyelt szervezetek által szolgáltatott információkat az EKB rendelkezésére bocsátják.
            
         
               (5)
            
            
               A felügyeleti adatszolgáltatás tekintetében az EKB feladatainak gyakorlása érdekében pontosabban meg kell határozni, hogy az illetékes nemzeti hatóságok hogyan nyújtsák be az EKB-hoz a felügyelt szervezetektől kapott adatokat. Így különösen meg kell határozni az ilyen adatszolgáltatás formátumát, gyakoriságát és időzítését, valamint az illetékes nemzeti hatóságok által az adatok EKB-hoz történő benyújtása előtt elvégzendő minőségellenőrzések jellemzőit.
            
         
               (6)
            
            
               Az 1024/2013/EU rendelet 27. cikkével összhangban a felügyeleti testület tagjaira és az EKB azon alkalmazottaira, valamint a részt vevő tagállamok által kirendelt azon alkalmazottakra, akik felügyeleti feladatokat látnak el, a Központi Bankok Európai Rendszere és az EKB Alapokmányának 37. cikkében és a megfelelő uniós jogi aktusokban előírt szakmai titoktartási követelmények vonatkoznak. Így különösen, az EKB-ra és az illetékes nemzeti hatóságokra alkalmazandók a 2013/36/EU európai parlamenti és tanácsi irányelvben (5) foglalt, az információcserére és szakmai titoktartásra vonatkozó rendelkezések,
            
         ELFOGADTA EZT A HATÁROZATOT:
   1. cikk
   Hatály
   Az SSM-keretrendelet 21. cikke értelmében e határozat rögzíti a felügyelt szervezetek által a 680/2014/EU végrehajtási rendelet alapján az illetékes nemzeti hatóságoknak szolgáltatott adatoknak az EKB részére történő benyújtására vonatkozó eljárásokat.
   2. cikk
   Fogalommeghatározások
   E határozat alkalmazása során az SSM-keretrendeletben szereplő fogalommeghatározásokat kell alkalmazni.
   3. cikk
   Beküldési határidők
   Az illetékes nemzeti hatóságok az 1. cikkben említett, a felügyelt csoportok és felügyelt szervezetek által részükre szolgáltatott adatokat a következő beküldési határidőkig nyújtják be az EKB-hoz:
   
               1.
            
            
               a 680/2014/EU végrehajtási rendeletben említett beküldési határidőket követő 10. munkanapon közép-európai idő (6) szerint déli 12 óráig az alábbiak tekintetében:
               
                           a)
                        
                        
                           jelentős felügyelt csoportok a mechanizmusban részt vevő tagállamon belüli konszolidáció legmagasabb szintjén;
                        
                     
                           b)
                        
                        
                           felügyelt csoport részét nem képező jelentős felügyelt szervezetek;
                        
                     
                           c)
                        
                        
                           felügyelt csoportok szubkonszolidált szinten, és felügyelt csoport részét képező felügyelt szervezetek, amennyiben a tagállamukban a három legjelentősebb hitelintézetre vonatkozó követelmény alapján jelentősnek minősülnek;
                        
                     
                           d)
                        
                        
                           egyéb felügyelt csoportok és felügyelt szervezetek, amelyek az EBA/DC/090 határozat (7) 3. cikkével összhangban szerepelnek az Európai Bankhatóság (EBH) részére történő adatszolgáltatás körébe tartozó intézmények listáján;
                        
                     
         
               2.
            
            
               a 680/2014/EU végrehajtási rendeletben említett beküldési határidőket követő 25. munkanap végéig az alábbiak tekintetében:
               
                           a)
                        
                        
                           jelentős felügyelt csoportok szubkonszolidált szinten, amennyiben ezeket az adatokat nem nyújtották be az (1) albekezdéssel összhangban;
                        
                     
                           b)
                        
                        
                           felügyelt csoport részét képező jelentős felügyelt szervezetek, amennyiben ezeket az adatokat nem nyújtották be az (1) albekezdéssel összhangban;
                        
                     
         
               3.
            
            
               a 680/2014/EU végrehajtási rendeletben említett beküldési határidőket követő 25. munkanap végéig az alábbiak tekintetében:
               
                           a)
                        
                        
                           kevésbé jelentősnek minősülő felügyelt csoportok a mechanizmusban részt vevő tagállamon belüli konszolidáció legmagasabb szintjén, amennyiben ezeket az adatokat nem nyújtották be az (1) albekezdéssel összhangban;
                        
                     
                           b)
                        
                        
                           felügyelt csoport részét nem képező, kevésbé jelentősnek minősülő felügyelt szervezetek, amennyiben ezeket az adatokat nem nyújtották be az (1) albekezdéssel összhangban;
                        
                     
         
               4.
            
            
               a 680/2014/EU végrehajtási rendeletben említett beküldési határidőket követő 35. munkanap végéig az alábbiak tekintetében:
               
                           a)
                        
                        
                           kevésbé jelentősnek minősülő felügyelt csoportok szubkonszolidált szinten, amennyiben ezeket az adatokat nem nyújtották be az (1) albekezdéssel összhangban;
                        
                     
                           b)
                        
                        
                           felügyelt csoport részét képező, kevésbé jelentősnek minősülő felügyelt szervezetek, amennyiben ezeket az adatokat nem nyújtották be az (1) albekezdéssel összhangban.
                        
                     
         4. cikk
   Adatminőségi ellenőrzések
   (1)   Az illetékes nemzeti hatóságok figyelemmel kísérik és biztosítják az EKB rendelkezésére bocsátott adatok minőségét és megbízhatóságát. Az illetékes nemzeti hatóságok a 680/2014/EU végrehajtási rendelet XV. mellékletében megjelölt, az EBH által kidolgozott és kezelt ellenőrzési szabályokat alkalmazzák, valamint alkalmazzák az EKB által az illetékes nemzeti hatóságokkal együttműködésben meghatározott további adatminőségi ellenőrzéseket.
   (2)   Az ellenőrzési szabályoknak és a minőségellenőrzéseknek való megfelelést illetően az adatokat az alábbi, a pontosságra vonatkozó további minimumkövetelményeknek megfelelően kell benyújtani:
   
               a)
            
            
               az illetékes nemzeti hatóságok adott esetben információkkal szolgálnak azon fejleményeket illetően, amelyekre a benyújtott adatok utalnak; és
            
         
               b)
            
            
               az információknak teljes körűnek kell lenniük: a fennálló hiányosságokat el kell ismerni, azokra vonatkozóan az EKB részére magyarázattal kell szolgálni, és azokat indokolatlan késedelem nélkül pótolni kell.
            
         5. cikk
   Minőségi információk
   (1)   Az illetékes nemzeti hatóságok indokolatlan késedelem nélkül megküldik az EKB-nak a megfelelő magyarázatokat abban az esetben, ha az adatminőség a taxonómia valamely táblázata tekintetében nem garantálható.
   (2)   Az illetékes nemzeti hatóságok továbbá közlik az EKB-val a benyújtott jelentős korrekciók indokait.
   6. cikk
   A továbbítás formátumának meghatározása
   (1)   A 680/2014/EU végrehajtási rendelet tekintetében az információcsere egységes technikai formátumának biztosítása érdekében az illetékes nemzeti hatóságok az e határozatban megjelölt adatokat a kiterjeszthető üzleti beszámolási nyelv szerinti taxonómiának megfelelően nyújtják be.
   (2)   A felügyelt szervezeteket a megfelelő adattovábbításban az (előzetes) jogalany-azonosító használata révén kell azonosítani.
   7. cikk
   Az első adatszolgáltatásra vonatkozó időpontok
   (1)   A 3. cikk (1) bekezdésében megjelölt adatszolgáltatás tekintetében az első vonatkozó időpontok az EBA/DC/090 határozat 8.8.1. cikkében megjelölt időpontoknak felelnek meg.
   (2)   A 3. cikk (2), (3) és (4) bekezdésében megjelölt adatszolgáltatás tekintetében az első vonatkozó időpont 2014. december 31-e.
   8. cikk
   Átmeneti rendelkezés
   (1)   A 2014. évi adatszolgáltatásra vonatkozó időpont tekintetében az illetékes nemzeti hatóságokra vonatkozó, a 3. cikk (1) bekezdésében megjelölt adatszolgáltatás-beküldési határidők az EBA/DC/090 határozat 8.8.2. cikkében megjelölt időpontoknak felelnek meg.
   (2)   A 2014. december 31-i adatszolgáltatásra vonatkozó időponttól a 2015. december 31. adatszolgáltatásra vonatkozó időpontig az illetékes nemzeti hatóságokra vonatkozó, a 3. cikk (3) bekezdésében megjelölt adatszolgáltatás-beküldési határidők az azon napot követő 30. munkanap végének felelnek meg, amikor a felügyelt szervezetek az adatokat az illetékes nemzeti hatóságnak benyújtották.
   (3)   2014. november 4-e előtt az illetékes nemzeti hatóságok az 1. cikkben említett adatokat az alábbiak tekintetében nyújtják be az EKB-nak:
   
               a)
            
            
               az EKB/2014/3 határozattal (8) összhangban az átfogó értékelés alá tartozó felügyelt csoportok és felügyelt szervezetek;
            
         
               b)
            
            
               a mechanizmusban részt vevő valamely tagállamban székhellyel rendelkező, egyéb felügyelt csoportok és felügyelt szervezetek, amennyiben az EBA/DC/090 határozat 3. cikkével összhangban szerepelnek az EBH részére történő adatszolgáltatás körébe tartozó intézmények listáján.
            
         9. cikk
   Címzettek
   E határozat címzettjei a mechanizmusban részt vevő tagállamok illetékes nemzeti hatóságai.
   
      Kelt Frankfurt am Mainban, 2014. július 2-án.
      
         
            az EKB elnöke
         
         Mario DRAGHI
      
   
   
      (1)  HL L 287., 2013.10.29., 63. o.
   
   
      (2)  HL L 141., 2014.5.14., 1. o.
   
   
      (3)  Az Európai Parlament és a Tanács 2013. június 26-i 575/2013/EU rendelete a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról (HL L 176., 2013.6.27., 1. o.).
   
      (4)  Az Európai Parlament és a Bizottság 2014. április 16-i 680/2014/EU végrehajtási rendelete az intézmények 575/2013/EU európai parlamenti és tanácsi rendelet szerinti felügyeleti adatszolgáltatása tekintetében végrehajtás-technikai standardok megállapításáról (HL L 191., 2014.6.28., 1. o.).
   
      (5)  Az Európai Parlament és a Tanács 2013. június 26-i 2013/36/EU irányelve a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.).
   
      (6)  A közép-európai idő figyelembe veszi a közép-európai nyári időszámítást.
   
      (7)  Az Európai Bankhatóság EBA/DC/090 határozata (2014. január 24.) az illetékes hatóságok EBH részére történő adatszolgáltatásáról. Elérhető az EBH honlapján: www.eba.europa.eu.
   
      (8)  Az Európai Központi Bank 2014. február 4-i EKB/2014/3 határozata az átfogó értékelés alá tartozó hitelintézetek azonosításáról (HL L 69., 2014.3.8., 107. o.).